- Endelig, nå føler jeg meg tryggere

Politiet ønsker å fengsle mulla Krekar (Najmuddin Faraj Ahmad). Klokken 14 i dag blir han fremstilt for varetektsfengsling. Det er Halmat Goran glad for.

Halmat Goran er truet av mulla Krekar, og føler seg tryggere når mullaen ikke er ute blant folk. Privat

26. feb. 2015 21:29 Sist oppdatert 27. februar 2015

— Endelig, nå føler jeg meg tryggere, sier Halmat Goran, mannen som Krekar er dømt for å ha truet - og som igjen ble truet under NRK-intervjuet med Krekar onsdag.

— Alle som kjenner straffen kan drepe ham. Jeg skal sende en gave til den som dreper ham. Hvorfor skulle jeg ikke bli glad for det?, sa mulla Krekar om Goran til NRK Dagsrevyen.

Goran, som lever på skjult adresse, har vært ekstra påpasselig de ukene Krekar har vært på frifot.

- Jeg er på et hemmelig sted, det er et helvetes liv, kampen for friheten og mot mørketiden – sharialoven.

Brant Koranen

I 2010 la Goran ut en video på YouTube hvor han brant deler av Koranen. Reaksjonene etterpå var sterke, og mulla Krekar ble to år senere dømt til fengsel i to år og ti måneder for å ha truet Goran og blant andre Erna Solberg på livet.

- Er du blitt varslet om at politiet ville pågripe ham?

— Nei, men jeg visste at de truslene han kom med ikke ville bli tolerert. Her i Norge kan man ikke gå over grensen på den måten. Nå håper jeg politiet sender ham tilbake til fengselet på Kongsvinger, et sted der han ikke kan omgås folk og bruke internett.

- Han bør ikke være blant folk

Goran tror at Krekar nå forsøker å slippe å bli sendt til Irak, noe norske myndigheter har jobbet intenst med den siste tiden.

— Det er derfor han kommer med trusler. Det er bedre at han blir i fengsel. Han bør ikke være blant folk, sier Goran.

Han kontaktet torsdag sin advokat for å forberede en ny anmeldelse av mulla Krekar.

Les eget intervju med journalist Halmat Goran: - Før fryktet jeg bare mulla Krekar, nå kan alle muslimer drepe meg

Krekar er siktet

Krekar er siktet for brudd på straffelovens § 140 for offentlig å ha oppfordret til straffbar handling. Bakgrunnen er uttalelsene han kom med i onsdagens intervju med NRK.

Selve pågripelsen fant sted ved hans hjem torsdag klokken 20.45.

Politiinspektør Vegard Rødaas ved politiets utlendingsseksjon i Oslo opplyser at pågripelsen gikk rolig for seg.

— Utover dette kommenterer vi ikke saken i kveld, sa politiinspektøren torsdag kveld.

Meling: Ikke overrasket

— Jeg er ikke overrasket når jeg har sett intervjuet og sett hvordan politiet har valgt å agere tidligere. Særlig når vi har hatt hendelsene i Paris og København, er det naturlig at politiet vurderer disse tingene, sier mulla Krekars advokat, Brynjar Meling.

-Hvordan reagerer Krekar?

-Han er fattet. Han er opptatt av hvorfor han er arrestert, og jeg har forklart han at det dreier seg om intervjuet han gjorde med NRK.

Meling kommenterer uttalelsene til Krekar slik:

— Han får spørsmål som han besvarer. Og han sier det han må si. Lars Gule var inne på dette i går i Aktuelt på NRK, at Krekar som salifist må påby det rette og fraråde det gale. Dette kan han ikke kan fravike.

- Blir han fremstilt for varetektsfengsling i morgen?

— Det er i hvert fall fått beskjed om at vi må forberede oss på.

Tidlig fredags morgen ble det klart at politiet begjærer mulla Krekar fengslet. Det vil være et fengslingsmøte i løpet av fredag ettermiddag.

Oppsiktsvekkende uttalelser

I et langt intervju med NRKonsdag denne uken kom mulla Krekar, eller Najmuddin Faraj Ahmad som han egentlig heter, med flere oppsiktsvekkende uttalelser.

Han støttet massakren mot Charlie Hebdo i Paris, mener nordmenn som tegner Muhammed-karikaturer fortjener å dø og støtter norske ungdommer som reiser til Syria for å krige med IS.

— De som lager Muhammed-karikaturer, må dø. De tråkker på vår verdighet, våre prinsipper og vår tro.

Les egen sak: Krekar: - Nordmenn som tegner Muhammed, må dø

- Utslett, utslett!

Videre i intervjuet sier Krekar følgende om personer som tegner, eller har tegnet, Profeten:

— Det er ikke meg som gir tillatelse til dette, men tegneren har blitt en krigende hedning, og det er derfor tillatt å drepe ham. Det må likevel ikke brukes eksplosiver som kan ramme uskyldige, understreker mullaen.

— Men hvis tegneren er alene – da er det greit? spør journalist Anders Magnus.

- Utslett, utslett! svarer Krekar.

Han forklarer hvordan islamister har en rett til å oppsøke tegneren og sprenge seg selv i luften.

— Fordi han har tråkket på vår verdighet, våre prinsipper og vår tro – så må han dø. Den som ikke respekterer 30 prosent av jordens befolkning har ingen rett til å leve, sa Krekar til NRK.

Les også Harald Stanghelles kommentar: Krekar vet hva han gjør

På terrorlisten

Mulla Krekar har stått på FNs terrorliste siden 2006. Han ble løslatt fra Kongsvinger fengsel 25. januar i år etter å ha sonet en dom for trusler mot Erna Solberg og tre kurdere.

I NRK-intervjuet kommer Krekar med en klar advarsel om at ingen krenkelser mot religionen vil bli tolerert:

— Den som støter vår religion, må vite at vi vil møte ham med våre bomber. Det må ikke være noen form for toleranse, forståelse eller forhandling om det. Vi lever ikke for vårt liv, vi lever ikke for våre mager. Vi lever kun for vår religion.

Les også: Unge muslimer håper «mainstream-muslimer» får mer plass i mediene fremover

Etterforskes

Mulla Krekar skulle ha vært avhørt i Politihuset på Grønland i Oslo tirsdag, men møtte ikke. Onsdag lot han seg intervjue av NRK.

Krekar er anmeldt for å ha fremsatt nye trusler i et intervju han nylig gjorde med et kurdisk TV-selskap.

Intervjuet førte til at Krekar ble politianmeldt for nye trusler mot kurderen Halmat Goran, som tidligere har brent deler av Koranen.

Politiinspektør Vegard Rødås, som er påtaleleder ved politiets utlendingsseksjon i Oslo, sier at politiet foreløpig ikke har tatt stilling til hvordan de skal håndtere Krekars uteblitte fremmøte.

— Saken etterforskes videre, og vi ønsker å få den mest mulig opplyst. I det ligger det at vi også ønsker å høre hans versjon, sier han til NTB.